TURVALLISUUS Järvenpään Areenan katto romahti vuonna 2010 – samantyyppinen meni käyttökieltoon marraskuussa Porvoossa.

Oli silkkaa onnea, ettei kukaan kuollut, kun Järvenpään Areenan katto vuonna 2010 rysähti alas. Sisällä oli kymmenen lasta ja kolme aikuista.

Kolme vuotta myöhemmin onni ei ollut enää matkassa samanlaisessa onnettomuudessa Laukaassa. Sielläkin maneesin katto romahti ja kymmenvuotias ratsastajatyttö kuoli.

Nyt viimeksi marraskuun alussa Porvoossa suljettiin Kokonniemen liikuntakeskuksen harjoitusjäähalli, jonka romahdusvaara todettiin Porvoon teettämässä rakennetarkastuksessa erittäin suureksi .

Porvoon kaupungin verkkosivujen mukaan Kokonniemen halli on rakennustyypiltään samanlainen kuin Järvenpään romahtanut halli. Teräsrakenneyhdistyksen toimitusjohtajan Janne Tähtikunnaksen arvion mukaan samantyyppisiä halleja on Suomessa vielä noin 300.

Huhtikuussa 2015 voimaan tuli laki, joka edellyttää omistajia tarkistuttamaan isojen hallien turvallisuuden.

Ensimmäinen takaraja häämöttää maaliskuun lopussa. Siihen mennessä kaikkien avaimet käteen -toimituksella rakennettujen laajarunkoisten rakennusten kantavat rakenteet pitää olla tarkistettuina. Entä ovatko ne?

– Sitä ei kukaan tiedä. Laki velvoittaa omistajaa huolehtimaan tarkistuttamisesta, mutta lain noudattamista ei valvota, Tähtikunnas sanoo.

Jos omistaja on jättänyt hallinsa tarkistamatta, se selviää pahimmassa tapauksessa vasta hallin romahtaessa.

Rakenteiden tarkistaminen kuuluu ammattilaisille.

– Tämäntyyppiset kohteet ovat poikkeuksellisen vaativia, Tähtikunnas toteaa.

Porvoo tilasi Kokonniemen hallin tarkastuksen Sweco Rakennetekniikka Oy:ltä. Selvityksen mukaan kattorakenne ei ole riittävän vahva kantamaan lumikuormaa eikä se myöskään vastaa hallin rakentamisajankohdan normivaatimuksia.

Teräsrakenneyhdistyksen pyynnöstä Swecon raporttiin perehtyneen kokeneen teräsrakenteiden asiantuntijan Jouko Lammisen mukaan hallissa on suunnitteluvirhe. Tarpeeksi suuri lumikuorma romahduttaa katon.

Teräsrakenneyhdistyksessä otetaan teräsrakenteiden riskit tosissaan. Yhdistys järjestää eri puolilla maata tilaisuuksia, joissa selvitetään sekä teräsrakenneasioita yleensä että ympäristöministeriön uusia, teräsrakenteita koskevia ohjeita. Tilaisuudet on tarkoitettu kuntien rakennusvalvontojen työntekijöille.

Omistaja vastaa

Laki laajarunkoisten rakennusten rakenteellisen turvallisuuden tarkastamisesta tuli voimaan 1.4.2015.

Tarkastusvelvollisuus koskee rakennuksia, joita käytetään urheilu-, virkistys- tai vapaa-ajan toimintaan, kauppapalveluihin, kokoontumiseen tai eläinsuojana. Lisäksi rakennuksen tulee täyttää tietyt rakennuksen kokoon (min. 1000 m2) ja kattokannattajien pituuteen liittyvät kriteerit (15/18 m).

Rakennuksen keskeiset kantavat rakenteet on tarkistettava neljän vuoden kuluessa. Jos kysymyksessä on avaimet käteen -toimituksella rakennettu halli, aika on kaksi vuotta.

Vastuu on yksin omistajalla. Viranomaisilla ei ole asiassa tehtäviä tai vastuita.